**Vyhlásenie Ministerstva vnútra Slovenskej republiky**

**Návrh zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov, sa predkladá**

**s týmito rozpormi:**

1. S Ministerstvom práce, sociálnych vecí a rodiny SR ohľadom zvýšenia jednorazového príspevku pre azylantov z 1,5-násobku sumy životného minima pre jednu plnoletú fyzickú osobu podľa zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov na 3-násobok tejto sumy.

Ministerstvo práce, sociálnych vecí a rodiny SR zásadne nesúhlasí so zvýšením sumy poskytovaného príspevku azylantom počas pandémie ochorenia COVID-19, žiada odbornú diskusiu, vypracovanie odbornej analýzy k navrhovanému opatreniu a určenie výšky násobku sumy životného minima a taktiež sa domnieva, že v čase prebiehajúcej pandémie ochorenia COVID-19 nie je vhodné meniť súčasný stav zvyšovaním sumy poskytovaného príspevku pre azylantov.

Stanovisko: Zvýšenie jednorazového príspevku pre azylanta z 1,5-násobku sumy životného minima pre jednu plnoletú fyzickú osobu na 3-násobok tejto sumy je jednou z dôležitých úprav návrhu novely zákona o azyle. Výška tohto príspevku sa od roku 2007 nezmenila. Podľa súčasnej právnej úpravy je výška životného minima na jednu plnoletú fyzickú osobu cca 218 eur, to znamená, že príspevok predstavuje sumu cca 300 eur, čo je absolútne nepostačujúce vzhľadom na neustále sa zvyšujúce ceny ubytovania, stravy, ošatenia, atď. Azylanti, ktorí k nám prichádzajú, nemajú spravidla na našom území žiadne väzby a svoju existenciu si musia vybudovať od základov. Ide o jednorazový príspevok a pri predpokladanom počte azylantov ide o minimálny finančný dopad cca 35 000 eur ročne.

1. S Ligou za ľudské práva k zmene hierarchie statusov poskytovanej ochrany.

Stanovisko: Toto ustanovenie predstavuje jeden z dvoch hlavných cieľov novely. Nová úprava sleduje zosúladenie s právom EU, podľa ktorého rozhodovanie o udelení medzinárodnej ochrany (azyl z dôvodu prenasledovania, doplnková ochrana z dôvodu vážneho bezprávia) má prednosť pred národnými štatútmi (udelenie azylu z humanitných dôvodov, udelenie azylu alebo poskytnutie doplnkovej ochrany na účel zlúčenia rodiny).